जोधपुर. बरकतुल्लाह खान स्टेडियम में फ्लड लाइट लगने के बाद इंटरनेशनल व आईपीएल मैच तो नहीं हो पाए हैं, लेकिन अब क्लब व संगठन यहां डे-नाइट मैच करा सकेंगे। इसके लिए जेडीए ने शुक्रवार को कार्यकारी समिति की बैठक में नियम व शर्तें तय की हैं। इसके तहत 50 हजार रुपए प्रति घंटे की दर से यहां पर नाइट में मैच हो सकेंगे। वहीं दिन में मैच आयोजन का शुल्क पांच हजार से बढ़ाकर बीस हजार रुपए किया है। जेडीए क्षेत्राधिकार में आने वाले मैरिज गार्डन के संचालन के संबंध में उप सचिव की अध्यक्षता में कमेटी गठित होगी। ये कमेटी नगर निगम के मैरिज गार्डन के नियम-उप नियम का अध्ययन कर रिपोर्ट सौंपेगी। इसके बाद जेडीए ऑथोरिटी की बैठक में नियमों का अनुमोदन होगा।
जेडीए आयुक्त दुर्गेश कुमार बिस्सा की अध्यक्षता में हुई बैठक में सचिव अरुण कुमार पुरोहित ने 41 बिंदुओं का एजेंडा पेश किया। जोधपुर एम्स को लीज डीड जारी करने व विभिन्न प्रार्थियों को वर्तमान भूखंड के स्थान पर अन्य आवासीय योजना में भूखंड आवंटित करने का निर्णय किया गया। ग्रामीण क्षेत्रों में पूर्व में रिकॉर्ड में दर्ज सड़क, रास्ते, नाडी, तालाब के लिए अनापत्ति पत्र की अनिवार्यता समाप्त करने का फैसला किया गया। अब पंचायतों को जेडीए से एनओसी नहीं लेनी पड़ेगी।
रूप वाटिका का नया एमओयू
महामंदिर स्थित रूप वाटिका में वृद्धाश्रम का ही संचालन होने का निर्णय लिया। इसके एनजीओ से संचालन के लिए एक्सपेंशन ऑफ इंट्रेस्ट आमंत्रित की जाएगी। भविष्य में संचालन का समस्त खर्च एनजीओ वहन करेगा। इसके लिए जेडीए संस्थाओं के साथ नए सिरे से एमओयू करेगा। हाईकोर्ट ने रूप वाटिका के उपयोग के बारे में पूछा था। इस आधार पर ये निर्णय किया है।
कार्यकारी समिति में किए गए निर्णय
- रामावि, दांतीवाड़ा को खसरा संख्या 469 में भूमि आवंटन की जाएगी।
- सीआईडी इंटेलीजेंस के प्रशासनिक भवन के लिए ग्राम आंगणवा में भूमि आवंटन के लिए राज्य सरकार को पत्र प्रेषित किया जाएगा।
- सारण नगर आरओबी के प्रगतिरत कार्य को निर्बाध रूप से पूर्ण करने के लिए राज्य सरकार के निर्देशानुसार 16 करोड़ रुपए की राशि रूडसिको को भुगतान करनी है। इसमें से 5 करोड़ की राशि प्रथम किस्त के रूप में भुगतान करने की मंजूरी दी गई।
- विवेक विहार योजना में 33/11 केवी जीएसएस एवं 132/33 केवी जीएसएस के लिए भूमि का आवंटन होगा। इसके लिए पत्र सरकार को प्रेषित किया जाएगा।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva